b"\n_START_ARTICLE_\nK\xc3\xadneixma\n_START_SECTION_\nHist\xc3\xb2ria\n_START_PARAGRAPH_\nLa primera vegada que apareixen not\xc3\xadcies sobre K\xc3\xadneixma \xc3\xa9s el 1429. El 1504, Ivan III de Moscou va donar-la al pr\xc3\xadncep Fi\xc3\xb3dor Belski, que va escapar de Litu\xc3\xa0nia a Moscou i va casar-se amb la neboda d'Ivan. M\xc3\xa9s endavant, Ivan el Terrible va lliurar K\xc3\xadneixma a Ivan P\xc3\xa9trovitx Xuiski, per\xc3\xb2 el 1587, despr\xc3\xa9s que mor\xc3\xads, va tornar al tsar. Durant els segles XVI i XVII, K\xc3\xadneixma fou un important centre pesquer que subministrava els esturions que se servien a la taula del tsar. El 1608, durant la Guerra russopolonesa (1605-1618), fou destru\xc3\xafda dues vegades per part de tropes poloneses. Al llarg de la hist\xc3\xb2ria, K\xc3\xadneixma ha pertangut a diferents regions de R\xc3\xbassia: a la prov\xc3\xadncia d'Arkh\xc3\xa0nguelsk, de Iaroslavl i al gub\xc3\xa8rnia de Kostrom\xc3\xa0. Des del segle XVIII, la principal ind\xc3\xbastria de la ciutat ha estat la ind\xc3\xbastria t\xc3\xa8xtil manufacturera. Com tamb\xc3\xa9 va passar en altres centres t\xc3\xa8xtils de R\xc3\xbassia, la prosperitat de la ciutat va disminuir despr\xc3\xa9s de la perestroika."